Hodisa qalin tuman sharoitida oraliq masofa saqlanmagani tufayli ro‘y bergan. Haydovchilardan biri shifoxonaga yotqizilgan. Buvayda tumani hududida to‘rt avtomobil ishtirokida YTH ro‘y berdi. Farg‘ona viloyati IIB YHXB mazkur yo‘l-transport hodisasi yuzasidan rasmiy ma’lumot berdi. «2023 yilning 28 noyabr kuni soat 08:15 lar chamasida Buvayda tumani, «Yangiqadam» MFY hududidan o‘tgan A-373 «Toshkent-O‘sh» avtomobil yo‘lining 239-kilometrida o‘rnatilgan svetoforning qizil chirog‘ida to‘xtab turgan «Kobalt» rusumli avtomobilning ortidan harakatlanib kelayotgan «Nexia-2», «Tiko» va Hyundai Porter rusumli avtomobillar qalin tuman tushgan vaqtda oraliq masofani saqlamagani sababli o‘zaro to‘qnashgan. Natijada «Tiko» avtomobili haydovchisi tan jarohati olib shifoxonaga murojaat qilgan», deyiladi xabarda. Ushbu holat yuzasidan Buvayda tumani IIB YXXB tomonidan tergovga qadar tekshiruv harakatlari olib borilmoqda.